**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 08.10.2025, ora 08.00 – 09.10.2025, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 09.10.2025, ora 08.00**

**RÂURI:**

**Debitele au fost în creștere,** ca urmare a precipitațiilor înregistrate în interval și propagării, exceptând râurile din bazinele hidrografice: Vișeu, Iza, Tur, Crasna, Barcău, Crişuri, Bega, Timiş, Bârzava, Moravița, Caraş, Nera, Cerna, bazinele superioare şi mijlocii ale Someşului, Mureşului (cu excepția Târnavelor) şi bazinele superioare ale Sucevei, Moldovei, Bistriței şi Trotuşului, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinele hidrografice: Moravița, Caraș, Cerna, Argeş, bazinele superioare și mijlocii ale Mureșului, Oltului, Ialomiței, Trotușului, Moldovei, bazinele superioare ale Buzăului, Sucevei, pe afluenții din bazinul mijlociu al Bistriței și mai mici (sub 30%) pe râurile din bazinele hidrografice: Tur, Crișul Negru și Crișul Alb.

În interval s-au situat peste **COTELE DE ATENȚIE** râurile la stațiile hidrometrice: Târlung - Lunca Mărcuşului (400+15)-jud. CV, Baia – Hamangia (100+105)-jud. TL, Vl. Dunărea – Băltăgeşti (300+15)-jud.CT şi Biruința - Vl. Urlichioi (100)-jud. CT.

Se situează peste:

**- COTA DE PERICOL** râul Casimcea la stația hidrometrică Cheia (350+23)-jud. CT;

**- COTELE DE ATENȚIE** râurile la stațiile hidrometrice: Topolog –Saraiu (350+20)-jud. CT, Nuntaşi – Nuntaşi (100+43)-jud. CT, Râmnic – Pantelimonu (250+10) şi Cartal – Pantelimonu (250)-jud.CT.

În interval a fost emisă **o AVERTIZARE HIDROLOGICĂ** pentru fenomene imediate.

Este în vigoare **AVERTIZAREA HIDROLOGICĂ** nr. 85 din 07.10.2025.

**Debitele vor fi în scădere**, exceptând bazinele mijlocii şi inferioare ale râurilor: Jiu, Olt, Vedea, Argeş, Ialomița, Putna, Rm. Sărat, Buzău, Bârlad, cursurile inferioare ale râurilor: Someş, Mureş, Târnave, Suceava, Moldova, Bistrița, Trotuş şi cursurile Siretului şi Prutului, unde vor fi în creştere prin propagare.

Pe râurile din bazinele hidrografice: Vişeu, Iza, Tur, Someş (exceptând cursul inferior), Crasna, Barcău, Crişuri, Bega, Timiş, Bârzava, Moravița, Caraş, Nera, Cerna şi bazinul mijlociu al Mureşului, debitele vor fi relativ staționare.

Sunt posibile scurgeri pe versanți, torenți, pâraie, formarea de viituri rapide cu efecte de inundații locale și creșteri importante de niveluri și debite, cu posibile depășiri ale **COTELOR DE APĂRARE** pe unele râuri mici din jumătatea de est şi din sudul țării, cu probabilitate și intensitate mai mare pe râurile din sud-estul țării, ca urmare a precipitațiilor prognozate, însemnate cantitativ și propagării.

Se va situa peste **COTA DE ATENȚIE** râul Casimcea la stația hidrometrică Cheia (250+10)-jud. CT.

Se menține în vigoare **AVERTIZAREA HIDROLOGICĂ** nr. 85 din 07.10.2025, până la ora 12:00.

**DUNARE:**

**Debitul la intrarea în țară (secțiunea Baziaș) în** **intervalul 08 – 09.10.2025, a fost staționar (2300 m3/s), sub media multianuală a lunii octombrie (3850 m3/s).**

În aval de Porţile de Fier debitele au fost în scădere pe sectorul Gruia – Tr. Mӑgurele și în creștere pe sectorul Zimnicea – Tulcea.

**Debitul la intrarea în** **țară (secțiunea Baziaș) va fi în uşoară scădere (2250 m3/s).**

În aval de Porțile de Fier, debitele vor fi în scădere pe sectorul Gruia – Zimnicea și în creștere pe sectorul Giurgiu – Tulcea.

**2.** **Situaţia meteorologică în intervalul 08.10.2025, ora 08.00 – 09.10.2025, ora 08.00**

**În ţara,** valorile termice diurne au crescut ușor în majoritatea zonelor, însă vremea s-a menținut rece pentru această dată, chiar deosebit de rece în sudul, estul și centrul teritoriului, unde au fost abateri negative de până la 7...9 grade.

Nebulozitatea a fost persistentă și a plouat în cea mai mare parte a țării, cu excepția regiunilor vestice și nordvestice, unde cerul a fost temporar noros, iar ploile s-au semnalat cu totul izolat. În sudul și sud-estul țării cantitățile de apă au depășit 20...30 l/mp, totalizându-se până la încheierea acestui raport până la 79 l/mp în județul Giurgiu, până la 56 l/mp în județul Brăila, până la 44 l/mp în județul Constanța și până la 43 l/mp în județul Teleorman. La altitudini mari la munte au fost precipitații mixte. Vântul a suflat slab și moderat, cu intensificări în Dobrogea, cea mai mare parte a Munteniei și Moldovei și pe arii restrânse în rest, cu viteze în general de 50...70 km/h, iar în zona înaltă a Carpaților Orientali și Meridionali, rafalele au depășit 90...100 km/h. Este strat de zăpadă la munte, la altitudini mari, și măsura la ora 21 *-în platformele stațiilor meteorologice-* până la 55 cm la Vf. Omu și 37 cm la Bâlea-Lac. Temperaturile maxime s-au încadrat între 9 grade la Făgăraș, Întorsura Buzăului, Brașov și Boița și 20 de grade la Jimbolia, iar la ora 6 se înregistrau valori termice cuprinse între 3 grade la Gurahonț, Caransebeș și Vărădia de Mureș și 15 grade la Constanța-dig. Dimineața și noaptea, pe arii restrânse a fost ceață.

***Observație:*** *au fost emise* ***36 mesaje pentru fenomene meteorologice periculoase imediate:*** *1 avertizare cod roșu și 10 atenționări cod galben .*

**La Bucureşti,** valorile termice diurne au crescut, însă vremea s-a menținut deosebit de rece pentru această dată. Cerul a fost noros și a plouat în cea mai mare parte a intervalului, iar cantitățile de apă înregistrate la stațiile meteorologice au fost de 22 l/mp la Afumați, 25 l/mp la Băneasa și 26 l/mp la Filaret. Vântul a suflat slab și moderat, cu intensificări în prima parte a zilei (viteze de până la 55 km/h). Temperatura maximă a fost de 13 grade la Filaret și 14 grade la Afumați și Băneasa, iar la ora 6 se înregistrau 11 grade.

**3. Prognoza meteorologică în intervalul 09.10.2025, ora 08.00 – 10.10.2025, ora 08.00**

**În ţara,** vremea se va ameliora sub aspectul precipitațiilor. Cerul va fi variabil, cu înnorări temporare și ploi în general slabe cantitativ, pe parcursul zilei în estul și sud-estul teritoriului, iar noaptea pe arii restrânse mai ales în nord și centru. La munte precipitațiile vor fi mixte. Vântul va sufla slab și moderat, cu intensificări mai ales pe parcursul zilei în centrul și sudul Moldovei, în estul Munteniei și în Dobrogea cu viteze de 50...70 km/h, iar în Carpații de Curbură și în estul Carpaților Meridionali, îndeosebi la altitudini de peste 1700 m vor fi rafale în general de 80...90 km/h, dar pe arii mai restrânse și în sudul Banatului, în Oltenia și în Transilvania. Temperaturile maxime, apropiate de cele normale în sud și ușor sub medii în rest, se vor încadra între 10 și 20 de grade, iar cele minime vor fi cuprinse între 3 și 11 grade. Pe alocuri, dimineața și noaptea, va fi ceață.

**La Bucureşti,** vremea se va ameliora sub aspectul precipitațiilor. Cerul va fi temporar noros, iar pe parcursul zilei, cu o probabilitate mai mare după-amiaza, va ploua slab cantitativ. Vântul va sufla slab și moderat. Temperatura maximă, mai ridicată față de zilele precedente va fi de 17...19 grade, valori apropiate de mediile multianuale, iar cea minimă va fi de 6...9 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

***Administrația Bazinală de Apă Crișuri*** informează despre producerea, în data de 08.10.2025, la ora 13.10, unei poluări accidentale cu apă menajeră, de culoare negricioasă, a cursului de apă Peta, în zona pod rutier Calea Aradului, pe raza Municipiului Oradea, jud Bihor, cauzată de debușarea sistemului de canalizare în zona cartierului Europa, aparținând Companiei de Apă Oradea.

Au fost luate măsuri pentru curățarea prin vidanjare a canalului pluvial.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 07.10.2025, **la staţia cu indicativul TM-2.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**